Verkeersbeampte en twee klerke vasgetrek | Netwerk24
02 April 2020 21:46
In 'n poging om die Oos-Kaap van bedrog en korrupsie-aktiwiteite te suiwer, het die polisie Dinsdag in die vroeë oggendure 'n manlike verkeersbeampte en twee administratiewe klerke van die Kirkwood-verkeersdepartement in 'n intelligensie-gedrewe operasie vasgetrek.
In samewerking met die nasionale departement van vervoer het misdaadintelligensie die drie verdagtes, wat tussen 32 en 46 jaar oud is, in Uitenhage in hegtenis geneem.
Volgens die voorlopige ondersoek was die amptenare wat in hegtenis geneem is, betrokke by die onwettige uitreiking van leerling- en rybewyse aan aansoekers.
Die tydperk waarin die beweerde aktiwiteite plaasgevind het, is nog nie bepaal nie. 'n Oudit sal uitgevoer word om die omvang van hierdie beweerde aktiwiteite vas te stel.
Sake van bedrog, vervalsing en korrupsie is aanhangig gemaak en die saak word verder ondersoek. Meer inhegtenisnemings kan dalk volg.